《纪行诗八首 其五 邗沟》
明代·张羽

衰杨夹高防，北风暮飕飕。随逢长老问，会言是邗沟。

相传开凿初，民劳天为愁。至今浊河底，时见白髑髅。

陆通梁宋郊，水漕荆吴舟。渠成万世利，虑始难为谋。

至今南北交，此土为名州。飞阁跨通波，张幄如云浮。

忆昨少年日，宝马珊瑚钩。经过剧辛辈，结托金张俦。

醉月琼花观，征歌明月楼。罗绮朝还暮，笙竽春复秋。

繁华逐逝水，一往不可留。向来歌舞地，茫然狐兔丘。

家老无儿孙，杖棰驱羊牛。少小心尚尔，不知今白头。

欲从乱离说，恐子增离忧。长揖分袂去，零泪如丝流。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。